《出京》
清代·郑孝胥

坐看林叶黄，已有难留意。秋阴积离色，送我以寒吹。

亲朋裁三五，念别数相诣。去来自细事，所叹迫生计。

翻然徇微念，赴之颇沈鸷。宁辞长途劳，聊免他时悔。

海波千万叠，适志即平地。驱车出东门，眇默身如寄。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。